SAUK-joernalis in gesig geskiet | Maroela Media
Suna Venter, een van die sogenaamde SAUK 8-joernaliste, is met 'n windbuks in die gesig geskiet.
DA-LP Phumzile van Damme het dié inligting Vrydag aan lede van die ad hoc-komitee wat die SAUK ondersoek bekend gemaak. LP's het gesê daar moet met die relevante owerhede gekonsulteer word, insluitend die polisie, sodat die saak onmiddellik aandag kan kry.
Venter het aan Maroela Media gesê sy het op 14 Januarie by 'n winkel in Linden, Johannesburg, stilgehou om iets op te laai. Sy het gesê die voorval was nie op 15 November verlede jaar soos wat deur talle ander media berig word nie. "Ek het die goed opgelaai en was besig om in die motor te klim. My kop was nog buite die motor en dit het ewe skielik gevoel of iemand my hard in die gesig slaan."
Volgens Venter was daar bloed en het sy net dadelik probeer om daar weg te kom. Sy het 'n man gesien, maar kon niks verder uitmaak nie. Sy het nie aanvanklik besef sy is geskiet nie. Die wond aan haar wang het egter seerder geraak en begin opswel waarna sy dokter toe is.
Twee koeëls is Maandag tydens 'n operasie verwyder. Sy het ook hierna die saak by die polisie aangemeld. Volgens Venter vermoed die polisie nie dat die voorval 'n mislukte kaping was nie en moontlik eerder verband hou met vroeëre dreigemente wat sy en ander joernaliste ontvang het ná die gebeure by die SAUK.
Die DA het in November die polisie versoek om beskerming te verskaf aan die sogenaamde SAUK 8, wat volgens mediaberigte doodsdreigemente ontvang. Die Sunday Times het destyds berig Venter, senior radioregisseur, ontvang dreigboodskappe, daar is by haar motor ingebreek en daar is glo op haar geskiet. Daar is glo ook by die TV-regisseur, Busisiwe Ntuli, se huis ingebreek en iemand het glo in haar motor probeer vasry. Foeta Krige, uitvoerende regisseur van Monitor en Spektrum op RSG, se huiswerker is glo tydens 'n rooftog by Krige se huis met 'n vuurwapen gedreig.
Krige, Venter, Ntuli, Krivani Pillay, Jacques Steenkamp, Lukhanyo Calata, Vuyo Mvoko en Thandeka Gqubule is almal in Julie deur die SAUK afgedank omdat hulle volgens die uitsaaier "voortgaan om die SAUK-bestuur se gesag te ondermyn" en hul "wangedrag onhoudbaar" geword het. Nadat die joernaliste hulle na die arbeidshof gewend het, is sewe van hulle weer in hul poste aangestel.
Die ad hoc-komitee vergader weer vandag om hul verslag te finaliseer. Die komitee sal ook besluit of 'n stel aanbevelings by die verslag ingesluit sal word voordat dit na die betrokke partye gestuur word.
Hoe ek voel kan ek nie hier sê nie. Ek is kwaad. Sy is die saggeaardse ou fyn mensie. Sterkte Suna. Doen net jou werk soos jy altyd doen. Ons Skepper slaap nie.
Jy kom uit oorlog zones uit en oorleef om hier in jou eie land deur lafaards geskiet te word.
Ek hoop hulle vang jou sluipskutter.
Hulle se sy was met 'n pellet geweer geskiet – nie rerig dodelik nie, maar steeds baie seer.
Ja nê! Dis die nuwe SA, ons kan maar net moor soos ons wil…. ("sekere mense")… hul kom weg met alles!